作者:李夷簡
標題:西亭暇日書懷十二韻獻上相公
內容:勝賞不在遠，憮然念玄搜。茲亭有殊致，經始富人侯。澄澹分沼沚，縈回間林丘。荷香奪芳麝，石溜當鳴球。撫俗來康濟，經邦去諮謀。寬明洽時論，惠愛聞甿謳。代斫豈容易，守成獲優遊。文翁舊學校，子產昔田疇。琬琰富佳什，池臺想舊遊。誰言矜改作，曾是日增修。憲省忝陪屬，岷峨嗣徽猷。提攜當有路，勿使滯刀州。